BOULIFA daɣen -d yurra-d :  nekkni yessnen akken tella liḥala n Leqbayel ifehmen, nezmer ad neggal ur nḥennet belli ulac ay aɛzizen ɣer Uqbayli am tmeṭṭut-is, imi yeẓra mebla nettat ddunit-is tefreɣ, axxam-is ur yelli, kra n lbaḍna d ṛṛay yellan teɛlem yes-s tmeṭṭut-is 2. Tameṭṭut, tbubb taɛkemt n ddunit ama deg uxxam ama seg tama n tterbiyya d usimɣer n dderya3, yella-d umgired gar uqcic d teqcict imi ula d nettat tesɛa azal ɣur-s, tettrebi-tt akken ad tqabel timetti, ad as-thedder ɣef nnif d wazal-is d wamek ara telḥu beṛṛa. Imi ulac leqraya zik, ulac allalen ideg ara d-telqeḍ tamusni d ttrebga, ihi d nettat kan i d aɣerbaz s tmucuha, s yinzan d temseɛraq deg ara lemden tiktiwin s ara ttqabalen timsal n yal ass. Mačči d aya kan imi ula d aṭṭanen n warraw-is d nettat i ten-yettmagaren s udawi, d nettat i d tamjayt n twacult.